Eetu toivoo, ettei kenenkään tarvitse kokea isosetänsä kohtaloa.

Netissä julkaistiin video miehestä, joka raivosi.

Mies oli Eetu Pesun isosetä.

Videon vuoksi miestä kiusattiin ja häntä kutsuttiin risumieheksi.

Katso Eetu Pesun lisäämä video tästä.

Se oli ainoa kerta, kun Eetu Pesu näki isosetänsä menettävän hermonsa. Isosetä oli tavallisesti suvun rauhallisin mies.

Nyt isosetä on ollut kuolleena vuoden verran. Hänen terveytensä heikentyi selvästi sen jälkeen, kun eräs video julkaistiin Youtubessa.

Sen videon nimi oli Raivokas risujemmaaja. Videolla esiintyi Pesun isosetä Jorma Hirvonen - tai kuten hänet paremmin tunnetaan, risumies tai risujemmaaja. Videota katsottiin Pesun mukaan 21 miljoonaa kertaa ja se levisi myös Suomen rajojen ulkopuolelle.

Heikkokuntoinen Hirvonen kuoli sairaalassa videosta seuranneen oikeuskäsittelyn aikana.

Vaivannut vuosia

Pesu kertoo, että ilmiö, jossa ihmisiä kiusataan sosiaalisessa mediassa, on vaivannut häntä jo vuosia, jo ennen kuin risujemmaaja-video julkaistiin vuonna 2016.

Hän halusi ottaa aiheeseen kantaa ja julkaisi 13. maaliskuuta Youtubessa videon nimeltään" Risumies " oli miun isosetäni. 13. maaliskuuta oli päivämäärä, jolloin Hirvonen menehtyi vuonna 2017.

- Koin, että nyt on se hetki, jolloin tästä pitää puhua, Pesu kertoo Iltalehdelle.

Videolla hän kertoo sekä isosedästään että kiusaamisilmiöstä ja kiusaamisen vaikutuksesta kiusattaviin.

- Jorma ei ole ainoa henkilö, joka on joutunut tähän tilanteeseen. Siellä on muun muassa tämä yksi surullinen tapaus opettajasta, joka joutui oppilaiden kuvattavaksi, Pesu sanoo ja viittaa tilanteeseen, jonka seurauksena malttinsa menettänyt opettaja sai potkut.

Eetu Pesu teki tärkeän videon some-kiusaamisesta. Yksi kiusattu on hänen isosetänsä, risujemmaajana tunnettu Jorma Hirvonen. IL-KUVAYHDISTELMÄ: LUKIJAN KUVA/SASU MÄKINEN

Häirintää kotipihalla

Risujemmaaja-video herätti sosiaalisessa mediassa laajasti huomiota. Video tuli Pesun mukaan järkytyksenä koko suvulle. Hirvonen oli Pesun mukaan suvun rauhallisin persoona. Hänestä tuntui ihmeelliseltä, että joku oli saanut Hirvosen noin suunniltaan.

Se on itse asiassa ainoa tilanne, jolloin Pesu koskaan näki isosetänsä hermostuvan.

Pesu ei puolusta isosetänsä käytöstä videolla: myös hänen mielestään Hirvonen käyttäytyi todella huonosti, kun huuteli törkeyksiä häntä kuvanneelle ihmiselle. Pesu löytää tilanteelle muutaman mahdollisen selityksen.

- Siinä on provosoitu ja siinä on kaksi ihmistä, joilla on todennäköisesti pitkä päivä takana.

Hirvonen ei aluksi tiennyt, että video, jolla hän kiroilee ja haukkuu häntä kuvaavaa henkilöä, leviää netissä. Hirvonen oli 71-vuotias, eikä ymmärtänyt Youtuben ja sosiaalisen median päälle.

Kadulla ihmiset kuitenkin pian tunnistivat Hirvosen ja huutelivat tälle. Jotkut halusivat ottaa yhteiskuvia.

Pian Youtubeen alkoi tulla erilaisia Risumies-remixejä, jotka eivät olleet mairittelevia.

- Jotkut saattoivat käydä soittamassa näitä biisejä hänen kotipihallaan. Eli häiritsemässä häntä ihan kotona asti, vaikka eivät sisälle menneetkään, Pesu sanoo.

Tilanne alkoi käydä todella inhottavaksi.

- Aivan kuin hän olisi julkinen pelle, aivan kuin hän olisi jokin muu kuin tunteva ihminen, Pesu sanoo videollaan.

Lopulta tämä johti siihen, ettei Hirvosella ei ollut enää voimia lähteä kotiovesta ulos kohtaamaan maailmaa.

Ei ollut oma itsensä

Pesun mukaan Hirvonen oli mies, jolla oli suuri sydän ja joka auttoi ihmisiä vuolaasti. Itse asiassa risut, joita hän oli alkuperäisellä videolla viemässä metsään, olivat peräisin hänen ystävältään. Hirvonen oli ollut Pesun mukaan auttamassa kaveriaan talkoohengessä.

Tämä asetelma ei tule alkuperäiseltä videolta selväksi.

- Sehän se on, kun [siinä näkyy] vain pieni murunen siitä todellisuudesta, mistä kaikki on lähtenyt. Sehän somessa on aina pelottavaa, että sinne kuitenkin kanavoidaan vain murto-osa todellisuudesta, Pesu sanoo.

Yleisradio teki Hirvosesta videon ennen hänen kuolemaansa. Videolla Hirvonen kertoo, miltä tilanne hänestä tuntui. Hän muun muassa totesi, että eikö tämä lopu koskaan.

- Voin sanoa, että silläkään videolla hän ei ole enää oma itsensä. Se henkilö, jolla on hyvä itsetunto ja joka pärjäsi tosi hyvin sosiaalisissa kanssakäymisissä, oli muserrettu ihan täysin. Hän oli niin musertunut, etten tunnistanut omaa sukulaistani enää, Pesu sanoo ja jatkaa:

- Kun tapasin hänet viimeisen kerran, niin oli järkyttävää, kun kaikki ne maneerit olivat kadonneet ja koko ajan katsoo olan yli. Jos tuli joitain ihmisiä paikalle, jotka muistuttivat vähän niitä huutelijoita, niin vähän sellaisella pelokkaalla katseella katseli heitä.

Merkittävä onnistuminen

Pesun julkaiseman videon pääpointti ei ole hänen isosedässään, vaan siinä, että ihmiset ymmärtäisivät, mihin sosiaalisessa mediassa julkaistu toiseen ihmiseen kohdistuva materiaali voi johtaa. Ilmiö ei ole mikään uusi juttu: Poliisi on puuttunut jo pari vuotta sitten esimerkiksi Whatsapp-ryhmissä ja Snapchatissa lähetettyihin noloihin kuviin, jotka ovat levinneet eteenpäin.

Pesu on huomannut, että some-kiusaamisen määrä on ollut kasvussa.

- Vauhti on ollut päätä huimaava. Koko ajan on menty synkempään ja synkempään, hän sanoo.

Videolla Pesu toivoo, ettei kenenkään tarvitse kokea samaa, mitä hänen isosetänsä joutui kokemaan.

Toistaiseksi yli puolet Pesun saamasta palautteesta on ollut hänen mukaansa positiivista. Mukaan mahtuu yksi merkittävä onnistuminen: henkilö, joka oli ottanut Hirvosen kanssa yhteiskuvan irvailumielessä, poisti otoksen sosiaalisesta mediasta Pesun videon nähtyään.

- Häntä rupesi hävettämään ja vähän kuvottamaan oma käyttäytymisensä. Tämä on ollut mulle tosi tärkeä asia, Pesu sanoo.

Video:

Eetu Pesun Youtube-kanava